Khedira fnyser av nasjonalsang-kritikk
Real Madrid-spilleren, som har tunisiske røtter, mener nasjonalsangdiskusjonen er kunstig og fastholder at han også i framtiden vil la vær å synge. - Det er et fint tegn når en landslagsspiller synger nasjonalsangen, men det gjør han ikke til en god tysker. En god tysker er en som kan snakke godt tysk og leve etter landets verdier. Det er tilfellet for oss alle, sier Khedira til nyhetsbyrået DPA. Etter det skuffende semifinaletapet mot Italia i EM tidligere i sommer, har flere av Tysklands spillere blitt kritisert for å ikke synge før kampstart. Foruten Khedira, har Mesut Özil og Lukas Podolski, som har henholdsvis tyrkiske og polske røtter, fått høre det. Men landslagstrener Joachim Löw skjønner ikke kritikken. Han vil ikke innføre sangplikt i den tyske troppen. - Noen typer kritikk gjør meg trøtt. Det er glimrende å synge nasjonalsangen, men det er på ingen måte et tegn på god lagånd. Alle våre spillere identifiserer seg fullt og helt med laget, landslagstrøyen og med Tyskland, sa Löw før onsdagens landskamp mot Argentina. I andre landslag sees det mer alvorlig på episoder der spillere ikke synger. Tidligere i sommer utelot Serbia-trener Sinsia Mihajlovic den talentfulle Fiorentina-spilleren Adam Ljajic fordi han ikke sang den serbiske nasjonalsangen under en treningskamp.
Sami Khedira rister på hodet over kritikerne som har skjelt ut ham og andre tyske landslagsspillere for ikke å synge nasjonalsangen før kamp.